ЩIалэр цIыкIу щIыкIэ ягъасэ
Налшык дэт «Берёзка» сабий гъэсапIэм мазаем и 18-м «ЩIымахуэ Олимп Джэгу цIыкIухэр» гъэщIэгъуэну щрагъэкIуэкIащ. Къыхэгъэщыпхъэщ, сабийхэр зыщIэс пэшкIи я щыгъынкIи а Iуэхум хуэщIауэ зэрыщытым къищынэмыщIауэ, «джэгу цIыкIухэр» къыщызэIуахым урысыбзэм дэщIыгъуу адыгэбзэкIэ усэхэр гъэхуауэ ныбжьыщIэхэр къызэреджар гуапэ зэрытщыхъуар.
Хабзэм зэрытету, Олимпиадэр къызэIуахащ, цIыкIухэм чэзууэ мафIэр зэIэпахыурэ Олимп фалъэм щыпагъанэри, джэгухэр къызэрызэIуахам и щIыхькIэ Iэпкълъэпкъыр зэщIэзыгъэкI, гукъыдэжыр къэзыIэт къафэ ныбжьыщIэхэм ягъэзэщIащ.
АдэкIэ гъэсапIэм и гуп нэхъыжьымрэ школым щыхуагъэхьэзыр гупым щIэс цIыкIухэмрэ хэту зэхагъэщхьэхукIа гупитIыр утыкум кърагъэблэгъащ. «Вагъуэ», «Факел» гупхэр зэпеуэм хуэхьэзырт.
Япэу IэжьэкIэ къэжэнкIэ зэпеуащ. Пщащэхэр щхьэхуэу, щIалэхэр щхьэхуэу къыщызэдэжэм, «Факел» гупым хэтхэр нэхъапэ къэсащ. Езэшахэм загъэпсэхуху «Австралием къикIа хьэщIэхэр» кърагъэблагъэри, къагъэфащ, абы иужь, къаруущIэ зэзыгъэпэщыжа цIыкIухэр лъэрыжэкIэ зэдэжащ. Мы джэгукIэ лIэужьыгъуэри «Факел»-м къихьат. «Вагъуэ» гупым щыщ цIыкIухэм къэнэщхъея яхэттэкъым, ауэ зэпеуэр щIэгъэхуэбжьэн, къарухэр къызэщIэкъуэжын зэрыхуейр къагурыIуэрти, гъунэгъум яхуехъуэпсэкIи къахэкIырт. КъыкIэлъыкIуэу «Америкэм къикIа хьэщIэхэр» къахуеблэгъати, США-м я лъэпкъ макъамэкIэ гъэпса уэрэдым пкIатэлъатэу къыдэфащ.
ЛIыгъэншэр хоккей мыджэгуу жаIэмэ, «Берёзка» сабий гъэсапIэм лIыгъэншэ зэрыщIэмысыр нэрылъагъу пщищIырт къыкIэлъыкIуэ зэпеуэм. Я къару емыблэжу ныбжьыщIэ цIыкIухэм Iэзэу гъуэм шайбэхэр дагъэкIыурэ ипэкIэ зэрыхэнам «къызэщIигъаплъэу» зи къару къызэкъуэзыха «Вагъуэ» гупыр мыбы щытекIуащ.
КъыкIэлъыкIуэу, адыгэм и лIыгъэ щагъэнаIуэу щыта кIапсэзэпекъу, пыIэзэфIэхь джэгукIэхэри я зэпеуэм хагъэхьэри, щIалэм я нэхъ бланэхэр «Вагъуэ» гупым хэту къыщIэкIащ.
Зэпеуэм кърикIуахэр къапщытэжри, гупитIми медалхэр иратащ, езы цIыкIухэми зэрыжаIащи, Олимп лIыхъужьыр гъэсапIэм къыщо- жьэ.
«ЩIымахуэ Олимп Джэгу цIыкIухэр» щызэхуащIыжым лъэпкъ зэмылIэужьыгъуэхэм я фащэхэр, ди къэралым, республикэм я ныпхэр, адыгэ бэракъыр лъагэу Iэтауэ утыкум къихьа ныбжьыщIэ цIыкIухэм уи гур хамыгъэхъуэнкIэ Iэмал иIэтэкъым. «Шэхур хуабэ щIыкIэ яхуз, щIалэр цIыкIу щIыкIэ ягъасэ» — жеIэ адыгэм, апхуэдэ щIыкIэкIэ лъэпкъ зэныбжьэгъугъэм и жылэр зи гущIэм щыхасэ ныбжьыщIэхэм гугъэфI уагъэщI.
Щомахуэ Залинэ.
